Les xemeneies conservades, una a una by museuhistoriasabadell - Issuu\nLes xemeneies conservades, una a una Inventari Sabadell 2010 Fitxa tècnica: Genis Ribé i Monge (Museus Municipals de Sabadell) Descripció arquitectònica: Josep Maria Masagué i Torné Fotografies: Juanma Peláez / Ajuntament de Sabadell\nPEPPS: Pla Especial de Protecció del Patrimoni de Sabadell BCIN: Bé Cultural d’Interès Nacional\n> 1 > 2 > 3 > 4 > 5 > 6 > 7 > 8 > 9 > 10 > 11 > 12 > 13 > 14 > 15 > 16 > 17 > 18 > 19 > 20 > 21 > 22 > 23 > 24 > 25 > 26 > 27 > 28 > 29 > 30 > 31 > 32 > 33 > 34 > 35 > 36 > 37 > 38 > 39 > 40 > 41 > 42 > 43 > 44 > 45\nXemeneia d’Artèxtil Xemeneia d’Auxiliar Industrial Sabadellense Xemeneia de Baygual i Llonch Xemeneia de la Bòbila dels Baranera Xemeneia de cal Bros Xemeneia de ca l’Estruch Xemeneia de cal Grau Xemeneia del cal Mainou i Cia. Xemeneia de cal Marcet Xemeneia de cal Vinardell Xemeneia de Camps Germans (1) Xemeneia de Camps Germans (2) Xemeneia de la fàbrica Montllor Xemeneia de Francesc Sampere i germans Xemeneia de Fytisa Xemeneia de Garriga Germans Xemeneia d’Indústries Auxiliars Casablancas Xemeneia de Jaume Muntanyola / Tints Enrich Xemeneia de Jeroni Gibert Xemeneia de La Lanera Española Xemeneia de Llagostera i Sampere Xemeneia del molí de l’Amat Xemeneia del molí d’en Font Xemeneia del molí d’en Fontanet Xemeneia del molí d’en Galí (1) Xemeneia del molí d’en Galí (2) Xemeneia del molí d’en Mornau / de ca l’Estruch (1) Xemeneia del molí d’en Mornau / de ca l’Estruch (2) Xemeneia del molí d’en Torrella Xemeneia del rentador de cal Llonch Xemeneia de Timsa Xemeneia de Tints i Aprestos Casanovas Argelaguet Xemeneia del vapor de cal Borni Duch Xemeneia del vapor Buxeda Nou Xemeneia del vapor Buxeda Vell / La Mercantil Sabadellense Xemeneia del vapor d’en Codina Xemeneia del vapor d’en Cusidó Xemeneia del vapor de ca l’Escapçat Xemeneia del vapor de ca l’Escardat / Miquel Bósser SA Xemeneia del vapor Gorina Xemeneia del vapor Gran del Cotó Xemeneia del vapor de cal Molins Xemeneia del vapor d’en Palà o de Bonaventura Brutau Xemeneia del vapor d’en Pissit Xemeneia del vapor de can Quadres\n1 Xemeneia d’Artèxtil Localització: c. de Quevedo, 1 / c. de Vidal, 2 (Covadonga) Data de construcció: 1945 Alçada: 48,17 m (42 m segons projecte) Autors: Arnau Izard i Llonch, enginyer (base i cos); Santiago Casulleras, arquitecte (coronament) La xemeneia es conserva sencera. La fàbrica d’Artèxtil (Auxiliar Tèxtil, SA), fundada per Josep Garcia-Planas, feia tot el cicle productiu: filatura de carda i d’estam, tissatge, tints i aprestos i acabats. La fàbrica va cessar l’activitat productiva fa uns anys i actualment manté una part d’activitat comercial i una altra part està en fase de promoció immobiliària. P E P P S : 26\nDescripció: Xemeneia constituïda per un cos que té forma de tronc de piràmide, de planta octogonal, que s’eleva sobre una base prismàtica recta i és acabada superiorment per un coronament amb ornamentació complexa. El cos té la figura d’una piràmide truncada, molt esvelta, que es genera a partir d’un octàgon amb una amplada de 4,05 m, sobre la base i 2,16 m sota el coronament, segons el croquis que hem esmentat. Segons aquest mateix croquis, el cos és constituït per una doble xemeneia, una a dins de l’altra; la interior és la camisa, té la forma d’un cilindre i és feta amb un sol gruix de maons aplantillats, mentre que l’exterior és la que té la forma de tronc de piràmide que podem contemplar. Per a la construcció d’aquesta última s’han utilitzat maons normals per les cares i aplantillats per formar les arestes. El cos és acabat amb un anell de perfil esglaonat que ressegueix el perímetre del cos. Els esglaons es formen per una filada de maons, la inferior, i per dues filades, els altres dos. La base és un prisma de base quadrada que és coronat per una motllura esglaonada, formada per tres filades de maons volats, la inferior i superior rectes i la del mig, amb els maons posats en punta, i a sobre hi ha un fris de maons posats a sardinell. La unió de la base amb el cos de la xemeneia es resol amb una piràmide de poca alçada que queda interceptada pel cos de la xemeneia. Aquesta piràmide es forma amb la reculada dels maons, disposats plans, des de l’extrem de la motllura de la base. El coronament arrenca d’un anell, que remata el cos, i pren a partir d’aquest punt la forma cilíndrica. És dividit en tres registres: el primer és un fris format per rectangles que donen la volta a la xemeneia, l’emmarcament dels quals sobresurt del parament del cos; el segon, el forma un cilindre amb vuit rectangles enfondits dividits per un mainell; i el tercer és constituït per dues motllures, separades per un curt cilindre llis, que són formades, cada una, per dos anells, de manera que cada un sobresurt més que el que té a sota.\n2 Xemeneia d’Auxiliar Industrial Sabadellense Localització: riu Ripoll (riba esquerra, davant de Can Quadres, sota Can Roqueta) Data de construcció: 1894 Alçada: 17,38 m Arquitecte: Juli Batllevell i Arús La xemeneia es conserva pràcticament sencera. Aquest conjunt industrial es dedicava a la indústria tèxtil llanera i tintoreria i també va ser conegut amb el nom de Sabadell Tèxtil. Actualment està tancat i en desús. P E P P S : no està catalogada Descripció: Xemeneia constituïda per un cos de forma lleugerament troncocònica, de planta circular, que s’eleva directament del sòl i és acabada per un coronament senzill. El cos té la figura d’un con truncat, encara que la diferència de diàmetre entre la base i el coronament és molt petita, i es genera a partir d’una circumferència. Aquest cos és realitzat amb maons aplantillats i és acabat amb un anell de diàmetre més gran que el del cos en aquest punt. La xemeneia no té base i s’aixeca directament del sol sobre un marge elevat que ja l’hi dóna l’alçada necessària per facilitar el tiratge. El coronament és constituït per un anell i un tram curt de xemeneia. L’anell és format per una motllura escalonada, constituïda per la volada successiva de tres gruixos de maons. El curt tram té avui una forma troncocònica invertida que es correspon a una degradació del coronament provocada per l’efecte de la temperatura de servei i intensificada pels diferents fenòmens climàtics i pel temps transcorregut sense utilització.\n3 Xemeneia de Baygual i Llonch Localització: c. dels Germans Farguell, 53 (Can Feu) Data de construcció: entre 1949-1958 Alçada: 20,14 m Enginyer: -La xemeneia està escapçada pel cos. Aquest establiment industrial es va construir entre els anys 1930 i 1935, en una primera fase, per dedicar-se a la indústria tèxtil llanera. Sense haver-se posat en funcionament, l’any 1936 la fàbrica va ser confiscada, i durant tota la Guerra Civil hi funcionaren els Tallers de l’Aviació per a la construcció dels avions caça Polikarpov I-15 (els xatos), activitat que continuà fins l’any 1946. Entre els anys 1946 i 1948 la fàbrica s’amplià i aleshores la filatura inicià la seva activitat com a Sucesores de Baygual i Llonch, de la mà del fabricant Pau Maria Llonch. Actualment les naus primigènies d’aquest conjunt industrial, de propietat privada, es conserven pràcticament en el seu estat original, estan llogades a diferents empreses com a tallers i magatzems o bé es troben en desús. P E P P S : M07 Descripció: Xemeneia constituïda per un cos de forma troncocònica, de planta circular, que s’eleva sobre una base prismàtica. Aquesta xemeneia va ser rebaixada, segurament, per evitar que caigués. El cos té la figura d’un con truncat, que es genera a partir d’una circumferència. Per a la construcció es van utilitzar maons aplantillats. La base és formada per prisma completament llis, sense cap tipus acabament, tot i que té la primera filada superior una mica reculada. Queden restes del que sembla que era l’element que feia la transició del quadrat de la base al cercle del cos de la xemeneia i que correspondria a la solució usual d’una piràmide de molt poca alçada interceptada pel cos de la xemeneia.\n4 Xemeneia de la Bòbila dels Baranera Localització: Parc Central del Vallès (c. de Leonardo da Vinci, s/n) Data de construcció: 1945-1949 Alçada: 27,75 m Enginyer: -Es conserva sencera. És l’única xemeneia de bòbila que s’ha conservat a Sabadell. La família Baranera van ser primer masovers i després propietaris de la Granja del Pas, i explotaven aquesta teuleria que proveïa de material constructiu a les primeres promocions de pisos d’aquest sector sud de Sabadell que s’acabaria configurant com el barri de Campoamor. P E P P S : 629 Descripció: Xemeneia constituïda per un cos de forma troncocònica, de planta circular, que s’eleva sobre una base de forma prismàtica, de poca alçada i és acabada superiorment per un coronament senzill format per un sol anell molt poc destacat. El cos té la figura d’un con truncat, que es genera a partir d’una circumferència. Per a la construcció es van utilitzar maons aplantillats. Aquests senyalen les diferents reconstruccions a què ha estat sotmesa per reparar-la quan s’esberlava o refer-la quan s’inclinava. La base és formada per un prisma de planta quadrada, de poca alçada i completament llis, tot i que té la part superior molt degradada i no permet determinar si hi havia o no cap tipus d’acabament destacat. A una de les cares hi ha la portella que donava accés a l’interior per netejar-la; té un arc rebaixat fet amb maons disposats en sardinell. La xemeneia no té un coronament ornamental, però sí que és acabat amb un anell metàl·lic que li dóna una finalització diferenciada.\n5 Xemeneia de cal Bros Localització: c. de Bosch i Cardellach, 67 (Eixample, sector esquerre) Data de construcció: 1954 Alçada: 45 m (41 m segons projecte) Enginyer: Arnau Izard i Llonch La xemeneia es conserva sencera. Pertanyia a la fàbrica de tints de Pere Bros Pinosa. S’aixeca en un pati interior d’una petita part conservada del conjunt industrial original, actualment tancat i en desús. P E P P S : 633 Descripció: Xemeneia constituïda per un cos de forma de tronc de piràmide, de planta octogonal, que s’eleva sobre una curta base quadrada i és acabada superiorment per un coronament amb ornamentació complexa. El cos té la figura d’una piràmide truncada, molt esvelta, que es genera a partir d’un octàgon i és acabat amb un anell de planta, també octogonal, que constitueix un congreny de reforçament, fet de formigó armat, que sobresurt del parament de les cares del cos. Per la construcció d’aquest element es van utilitzat maons normals a les cares i aplantillats per formar les arestes. La base és constituïda per un prisma de base quadrada, d’uns 40 cm d’alçada, que redueix l’amplada dels quatre costats fins a trobar la corresponent al cos, en aquest punt. La reducció es forma amb la reculada progressiva de 4 filades de maons. La transformació de planta quadrada de la base a la planta octogonal del cos es realitza mitjançant uns triangles invertits, situats a la diagonal de la base, que tenen la base pròpia en el costat del cos que és perpendicular a la diagonal i el vèrtex en el corresponent del quadrat de la base. El coronament arrenca d’un anell que remata el cos i pren, a partir d’aquí, la forma d’un prisma recte de base octogonal, el qual és acabat superiorment amb una cornisa volada. Les cares del prisma són ornades amb uns plafons rectangulars enfondits amb els costats laterals dentats. La cornisa és constituïda per dues motllures superposades i formades, cada una, per filades de maons de manera que cada una sobrevola la inferior.\n6 Xemeneia de Ca l’Estruch Localització: plaça de Lluís Casassas (Creu Alta) Data de construcció: 1917-1919 Alçada: 43,5 m Enginyer: Miquel Sampere i Oriach La xemeneia es conserva sencera. Aquest vapor es dedicava als aprestos i acabats i tints, i es va començar a construir el 1896. Aquesta fou una segona xemeneia, aixecada en plena etapa d’electrificació. Del conjunt se n’han conservat algunes naus que un cop rehabilitades han configurat el complex cultural municipal de Ca l’Estruch (Fàbrica de creació de les arts en viu). P E P P S : 628\nDescripció: Xemeneia constituïda per un cos que té forma troncocònica, de planta circular, que s’eleva sobre una base en forma de piràmide truncada i és acabada superiorment per un coronament senzill. El cos té la figura d’un con truncat, molt esvelt, que es genera a partir d’una circumferència. La construcció és en general amb maons aplantillats. El perfil del cos ens mostra els efectes de diferents reparacions i/o reconstruccions, particularment la part alta. La més destacable és la que podem considerar que va ser l’última, quan es va reconstruir la part alta juntament amb el coronament i que es va fer amb maó perforat tipus “gero” posat de través. Amb aquesta obra també es devia posar l’anellat metàl·lic repartit en tota l’alçada del cos. La base és formada per una piràmide truncada, de planta quadrada, coronada per una motllura escalonada que s’inicia amb un cavet, continua amb un mig bossell, fets amb maons aplantillats disposats a sardinell, i acaba amb dues filades de maons de pla que formen una faixa que rep l’element d’unió amb el cos. Aquesta element d’unió entre la base i els cos es realitza amb la intersecció d’aquest amb una piràmide de poca alçada i que té de planta el coronament de la base. Les quatre cares de la base són ornamentades amb uns plafons enfondits que ocupen casi la totalitat de la superfície, i deixen només un emmarcament als quatre costats de cada cara. Els vèrtex dels plafons són matats amb un quart de cercle convex i en el centre del plafó hi ha un rombe en relleu, dels quals un porta la llegenda “E / 1917”. El coronament va ser reconstruït en l’última reparació i per fer-lo es van utilitzar maons perforats posats de través com en el cos. És constituït per dos anells, el primer d’una filada i el segon, col·locat immediatament a sobre, de dues. Aquest últim és el de diàmetre més gran. Sobre aquests anells continua un curt tram de xemeneia fins l’alçada prevista per la boca.\n7 Xemeneia de cal Grau Localització: riu Ripoll (riba esquerra, sota Torre-romeu) Data de construcció: 1949-1950 Alçada: 52,47 m Enginyer: Arnau Izard i Llonch La xemeneia es conserva sencera. S’aixeca a l’indret on hi havia hagut el vapor del Sec. L’empresa es dedicava als tints, aprestos i acabats. Actualment la fàbrica està tancada, desmantellada i en desús. P E P P S : 330 Descripció: Xemeneia constituïda per un cos de forma de tronc de piràmide, de planta octogonal, que s’eleva sobre una base prismàtica i és acabada superiorment per un coronament amb ornamentació complexa. El cos té la figura d’una piràmide truncada, molt esvelta, que es genera a partir d’un octàgon i és acabat amb un anell de planta, també octogonal, que constitueix un congreny de reforçament, fet de formigó armat, que sobresurt del parament de les cares del cos. Per la construcció d’aquest element es van utilitzat maons normals a les cares i aplantillats per formar les arestes. La base és constituïda per un prisma de base quadrada, coronada per una motllura escalonada que es forma amb l’avançament de les diferents filades de maons que la constitueixen. Les cares del prisma són ornades amb uns plafons enfondits que formen tres reclaus en degradació i tenen el costat superior en semicercle tot formant tres arquivoltes. La transformació de planta quadrada de la base a la planta octogonal del cos es realitza mitjançant uns triangles invertits, situats a la diagonal de la base, que tenen la base pròpia en el costat del cos que és perpendicular a la diagonal i el vèrtex en el corresponent del quadrat de la base. El coronament arrenca d’un anell, que remata el cos, i pren a partir d’aquí la forma d’un prisma recte de base octogonal, el qual és acabat superiorment amb una cornisa volada. Les cares del prisma són ornades amb uns plafons rectangulars enfondits amb els costats laterals dentats. La cornisa és formada per dues motllures superposades i formades, cada una, per filades de maons de manera que cada una sobrevola la inferior.\n8 Xemeneia del cal Mainou i Cia. Localització: c. de Bonavista / c. de les Tres Creus (Covadonga) Data de construcció: entre 1911-1934 Alçada: 19,47 m Enginyer: -La xemeneia està escapçada pel cos. L’empresa es dedicava als ordits i encolats. Actualment és un magatzem. P E P P S : no està catalogada Descripció: Xemeneia constituïda per un cos de forma troncocònica, de planta circular. Aquesta xemeneia va ser rebaixada, segurament, per evitar que caigués. El cos té la figura d’un con truncat, que es genera a partir d’una circumferència, i és realitzat amb maons aplantillats. Va ser rebaixada encara que potser no prou, si considerem l’alçada actual. Prop de la boca actual hi ha un congreny metàl·lic per evitar una disgregació de la part superior, que de tota manera s’ha anat produint. Malgrat haver estat rebaixada, un tram de la part superior ha sofert una desviació lateral que li ha produït un desplom molt evident. La base és constituïda per un prisma de planta quadrada col·locat sobre un sòcol baix i sobresortit i coronat per una senzilla cornisa que forma una motllura escalonada mitjançant la volada de maons de pla, dos en el primer esglaó i quatre en el segon. La unió d’aquesta base amb el cos de la xemeneia es realitza amb la intersecció d’aquest amb una piràmide de poca alçada i de planta el coronament de la base.\n9 Xemeneia de cal Marcet Localització: c. de Riu-sec, 54 (Gràcia) Data de construcció: 1947 Alçada: 33,44 m Enginyers: Antoni Forrellad i Solà / Josep Salvador i Roig La xemeneia es conserva pràcticament sencera, amb la base situada a l’interior de l’actual Gimnàs de cal Marcet. L’empresa SA Marcet es va implantar en aquest indret entre els anys 1942-1947. La xemeneia i les naus que són a la banda del carrer de Permanyer ja estaven projectades l’any 1942, però no es van aixecar fins a la fase final de construcció (1947). La seva activitat cobria el rentatge de llanes, la filatura i el tissatge. Actualment tot el conjunt industrial és de propietat municipal: una part és la seu de la Policia Municipal i una altra està ocupada per diferents serveis de l’Ajuntament. P E P P S : 630 Descripció: Xemeneia constituïda per un cos que té forma troncocònica, de planta circular que s’aixeca sobre una alta base prismàtica i és acabada superiorment per un coronament senzill. El cos té la figura d’un con truncat, molt esvelt, que es genera a partir d’una circumferència. Aquest és realitzat amb maons aplantillats i és acabat amb un anell que sobresurt del perímetre de la xemeneia. El cos presenta uns reforçaments metàl·lics repartits per tota la l’alçada. La base és constituïda per un prisma de planta quadrada que supera la coberta de la nau, és coronada per una cornisa que forma una motllura mitjançant la volada de les filades superiors dels maons tot combinant diferents gruixos i disposicions relatives. El coronament és constituït per un anell, format per quatre filades de maons aplantillats, de diàmetre més gran que el del cos de la xemeneia en aquest punt. La volada de l’anell és suavitzada, inferiorment, amb dos anells escalonats, d’un sol gruix de maó, que redueixen progressivament el diàmetre. Sobre l’anell continua un curt tram de xemeneia fins l’alçada prevista per la boca.\n10 Xemeneia de cal Vinardell Localització: ctra. de Barcelona, 320 (Gràcia, sector industrial del sudoest) Data de construcció: 1960 Alçada: 30 m Enginyer: Ramon Vall i Rimblas (projecte signat per Francesc Teixidó, col·laborador seu) La xemeneia es conserva sencera. L’empresa va ser fundada l’any 1924 per Joan Vinardell Camps com a indústria auxiliar del tèxtil que s’anà especialitzant progressivament en la fabricació de capses de cartró folrades, plegadors de bombo, tubs de cartró per enrotllar les peces de tela i planxes de cartró per als plegadors de la panyeria. Finalment centrà la seva activitat en la producció de paper reciclat. Actualment està tancada i en desús. P E P P S : D21 Descripció: Xemeneia constituïda per un cos que té forma troncocònica, de planta circular que s’aixeca sobre una base prismàtica i és acabat superiorment per un coronament senzill, però estèticament innovador. El cos té la figura d’un con truncat, molt esvelt, que es genera a partir d’una circumferència. Aquest és realitzat amb maons aplantillats i és acabat amb un anell que sobresurt del perímetre de la xemeneia. Segons el projecte el cos és constituït per una doble xemeneia, una dins de l’altra. La de dins és la camisa i té la forma d’un cilindre que és construït per un sol gruix de maons aplantillats, la de l’exterior, és la que té la forma troncocònica que podem contemplar i que, per la construcció, es van utilitzar maons aplantillats disposats segons s’indicaven en les plantilles oportunes. La base és formada per un prisma llis de planta quadrada. El coronament és constituït per un anell format per cinc filades de maons aplantillats, de diàmetre més gran que el del cos de la xemeneia en aquest punt. La volada de l’anell es suavitza, inferiorment amb la disminució gradual del diàmetre, al recular els maons inferiors fins a aconseguir el diàmetre del cos, sense solució de continuïtat, i seguint un perfil circular còncau. Aquest element només presenta un element diferenciat que és l’anell constituït per l’aplacat de rajoles comuns disposades verticals i sense sobresortir del parament del cos. Aquest aplacat tapa el congreny de formigó que es troba situat en aquest punt.\n11 Xemeneia de Camps Germans (1) Localització: ctra. de Molins de Rei, 2-4 / ctra. de Terrassa, 1-9 (Gràcia) Data de construcció: 1944 Alçada: 12,79 m Enginyer: Josep Salvador i Roig La xemeneia es conserva pràcticament sencera. L’establiment industrial, que es dedica a la indústria tèxtil llanera de senyor, amb seccions de filatura, tissatge i acabat, encara està en funcionament. P E P P S : 242 Descripció: Xemeneia constituïda per un cos que té forma de tronc de piràmide, de planta quadrada i coronament senzill. El cos té la figura d’un tronc de piràmide, que es genera a partir d’un quadrat i s’acaba amb un anell que sobresurt del perímetre de la xemeneia. El coronament és constituït per un anell, format per tres filades de maons, de costat més gran que el del cos en aquest punt. La volada de l’anell és suavitzada amb un altre anell, d’un sol gruix de maó i de costat inferior.\n12 Xemeneia de Camps Germans (2) Localització: ctra. de Molins de Rei, 2-4 / ctra. de Terrassa, 1-9 (Gràcia) Data de construcció: 1951 Alçada: 12,27 m (12,65 m segons projecte) Enginyer: Arnau Izard i Llonch La xemeneia es conserva pràcticament sencera. L’establiment industrial, que es dedica a la indústria tèxtil llanera de senyor, amb seccions de filatura, tissatge i acabat, encara està en funcionament. P E P P S : 242 Descripció: Xemeneia constituïda per un cos que té forma de prisma, de planta quadrada i coronament senzill. El cos té la figura d’un prisma, que es genera a partir d’un quadrat i s’acaba amb un anell que sobresurt del perímetre de la xemeneia. Aquest cos té un reforçament vertical constituït per quatre nervis en relleu que són situats a les quatre cantonades, més sobresortits de la part baixa que de l’alta i, tot i que la xemeneia és recta, aquests nervis donen un perfil de piràmide truncada amb estries centrals que juguen amb les ombres que es creen. Prop del coronament hi ha una filada de maó horitzontal que sobresurt lleugerament del parament de la xemeneia, però menys que els nervis en aquest punt. El coronament és constituït per tres filades de maons de costats més grans que els de la xemeneia en aquest punt, sobre les quals continua una piràmide de poca alçada que és interceptada per curt cilindre de secció circular amb els maons disposats verticals.\n13 Xemeneia de la fàbrica Montllor Localització: c. de Blasco de Garay, 14-16 (Eixample, sector esquerre) Data de construcció: 1923-1925 Alçada: 23,57 m Enginyer: Miquel Sampere i Oriach La xemeneia es conserva sencera, isolada. El conjunt industrial, primer conegut com a fàbrica Montllor i després, a partir del 1936, com a Cooperativa de Paqueteria i Astracans, es va enderrocar l’any 2004. La fàbrica cobria tot el cicle productiu: filatura d’estam i moher, tissatge (astracans) i aparells, tints i acabats. El solar es troba en fase d’urbanització, amb la construcció prevista de nous habitatges i una plaça pública.\nP E P P S : 631 Descripció: Xemeneia constituïda per un cos que té forma troncocònica, de planta circular que s’eleva sobre una base de forma cilíndrica i és acabada superiorment per un coronament complex. El cos té la figura d’un con truncat, molt esvelt, que es genera a partir d’una circumferència. Aquest cos és realitzat amb maons aplantillats i és acabat amb un anell que sobresurt del perímetre de la xemeneia. La base és un cilindre de poca alçada i de diàmetre més gran que el del cos. La transició d’un diàmetre a l’altre es fa mitjançant una motllura formada per dues filades de maons esglaonats en degradació i un quart bossell invers coronat per una filada de maons sobresortida respecte del cos. El coronament és constituït per un anell compost, format per diverses filades de maons aplantillats que formen esglaons volats respecte el perímetre del cos, comença, per sota, amb dues filades esglaonades, de maó aplantillat, continua una amb maons normals disposats verticals i acaba amb tres filades de maons aplantillats, les dues últimes són les que tenen el diàmetre major.\n14 Xemeneia de Francesc Sampere i germans Localització: Plaça de Frederic Mompou (Centre, sector estació) Data de construcció: 1918 Alçada: 36,70 m Enginyer: Francesc Izard i Bas La xemeneia es conserva sencera. La fàbrica de Francesc Sampere i germans es configurà entre els anys 1904 i 1920, molt a prop de l’antic vapor d’en Rovira. Es dedicava a la indústria tèxtil llanera (filatura, tissatge, tints i aprestos i acabats). PEPPS: 634 Descripció: Xemeneia constituïda per un cos que té forma troncocònica, de planta circular que s’eleva sobre un sòcol circular i és acabada superiorment per un coronament complex. El cos té la figura d’un con truncat, molt esvelt, que es genera a partir d’una circumferència. Aquest cos és realitzat amb maons aplantillats i és acabat amb un anell amb doble filada, esglaonada, que sobresurt del perímetre de la xemeneia. Aquesta xemeneia no té base, però prop de terra té un regruix que forma un sòcol amb un diàmetre sensiblement més gran que el del cos. El coronament arrenca de l’anell que remata el cos i després d’un curt tram de tronc de con arrenquen un conjunt de cartel·les que sostenen l’anell d’acabament. Aquest és format per tres filades de maons aplantillats, dels quals el superior és doble. Les cartel·les, disposades radialment, es formen amb maons disposats un sobre l’altra de manera que el de sobre s’avança una mica respecte el de sota fins assolir la volada de l’anell superior\n15 Xemeneia de Fytisa Localització: plaça de Joan Oliu Data de construcció: 1943 Alçada: 27,55 m (30,75 m segons projecte, inclosa la base semisoterrada) Enginyers: Antoni Forrellad i Solà i Josep Salvador i Roig La xemeneia es conserva pràcticament sencera. La fàbrica es dedicava a la producció de feltres. En aquest indret hi havia hagut el vapor d’en Folguera (1844), un dels primers vapors tèxtils de Sabadell. L’espai es va transformar i urbanitzar de nou entre els anys 2002-2003, amb la construcció de pisos, el CAP del Centre i una plaça pública. P E P P S : 627 Descripció: Xemeneia constituïda per un cos de forma troncocònica, de planta circular que s’aixeca sobre una base prismàtica i és acabada superiorment per un coronament senzill. El cos té la figura d’un con truncat, molt esvelt, que es genera a partir d’una circumferència. Aquest és realitzat amb maons aplantillats i és acabat amb un anell que sobresurt del perímetre de la xemeneia. Aquesta xemeneia va sofrir un redreçament, l’any 1983, que li va treure alçada i simplificar l’anell del coronament. Aquesta reparació va introduir-hi un canvi de material en fer el tros reedificat amb maons perforats tipus “gero”, sense aplantillar i disposats de través. També van introduir-hi l’anellat metàl·lic de la part alta i, en la restauració més recent, quan van edificar els habitatges i van urbanitzar la plaça se li va introduir dos congrenys, encastats al cos, per sobre de la base. La base és constituïda per un prisma de planta quadrada coronat per una senzilla cornisa que forma una motllura mitjançant la volada d’una filada de maons de pla i una altra a sardinell. El coronament és constituït per un anell, format per una filada de maons perforats, com els del tros refet, de diàmetre més gran que el del cos en aquest punt. La tapadora metàl·lica que la cobreix és un nou element introduït en l’última intervenció. Durant la construcció dels habitatges nous i l’aparcament subterrani es va recalçar la xemeneia fins a un total de 3 soterranis, deixant 2 metres dels fonaments antics enterrats, en una obra projectada per l’enginyer Enric Xercavins i Valls.\n16 Xemeneia de Garriga Germans Localització: plaça de Beatriu de Dia (Eixample, sector esquerre) Data de construcció: 1962 Alçada: 26,14 m Enginyer: Arnau Izard i Llonch La xemeneia es conserva sencera. La fàbrica es dedicava a la indústria tèxtil llanera (filatura d’estam, tissatge i tints) i va ser enderrocada l'any 1992. P E P P S : 625 Descripció: Xemeneia constituïda per un cos de forma troncocònica, de planta circular que s’aixeca sobre una base prismàtica i és acabada superiorment per un coronament senzill. El cos té la figura d’un con truncat, molt esvelt, que es genera a partir d’una circumferència i és rematat per un anell. El cos és realitzat amb maons aplantillats i és acabat amb un anell que sobresurt del perímetre del cos en aquell punt. Quan es va restaurar en urbanitzar la plaça s’hi va introduir uns congrenys, encastats en el cos que actualment es poden observar pintats de gris. La base és constituïda per un prisma de planta quadrada de poca alçada i que té l’amplada del diàmetre del cos en aquest punt. Aquesta base es transforma en octogonal per rebre el cos de la xemeneia. El pas de quadrat a octàgon es fa mitjançant uns triangles invertits situats en les diagonals del quadrat i que tenen la base pròpia en el costat d’aquest octàgon que és perpendicular a aquestes diagonals i el vèrtex en el corresponent del quadrat. El coronament parteix de l’anell que remata el cos i és constituït per un curt tram de cos cilíndric que és acabat amb un altre anell format per quatre filades escalonades, de diàmetre més gran que el del cos en aquest punt. La tapadora metàl·lica que la cobreix és un nou element que es va introduir en l’última intervenció.\n17 Xemeneia d’Indústries Auxiliars Casablancas Localització: ctra. de Barcelona, 192 / c. de Viladomat (Gràcia) Data de construcció: 1946 Alçada: 33,32 m (32 m segons projecte) Enginyer: Arnau Izard i Llonch La xemeneia es conserva sencera. Aquest element s’emplaça en una part energètica del gran conjunt industrial que s’estenia per l’altra banda de la carretera de Barcelona, antigament conegut amb el nom de vapor de la O. La seva activitat se centrava en la indústria tèxtil llanera, desmuntatge químic de teixits i tints. P E P P S : 176 Descripció: Xemeneia constituïda per un cos de forma de tronc de piràmide, de planta octogonal, que s’eleva sobre una base prismàtica i és acabada superiorment per un coronament amb ornamentació complexa. El cos té la figura d’una piràmide truncada, molt esvelta, que es genera a partir d’un octàgon i és acabat amb un anell de planta, també octogonal, que constitueix un congreny de reforçament, fet de formigó armat, que sobresurt del parament de les cares del cos. Per a la construcció d’aquest element es van utilitzat maons normals a les cares i aplantillats per formar les arestes. La base és constituïda per un prisma de base quadrada, coronada per una motllura formada per diverses filades escalonades mitjançant l’avançament dels maons que la constitueixen. Les cares del prisma són ornades amb uns plafons enfondits que formen tres reclaus i tenen el costat superior en semicercle tot formant tres arquivoltes en degradació. El coronament arrenca de l’anell, que remata el cos, i pren a partir d’aquí la forma d’un prisma recte de base octogonal, el qual és acabat superiorment amb una cornisa volada. Les cares del prisma són ornades amb uns plafons rectangulars enfondits amb els costats laterals dentats. La cornisa és formada per dues motllures superposades i formades, cada una, per filades de maons de manera que cada una sobrevola la inferior.\n18 Xemeneia de Jaume Muntanyola / Tints Enrich Localització: ctra. de Molins de Rei, 201 (Gràcia) Data de construcció: 1893 Alçada: 10,05 m (tenia 20,50 m segons projecte, inclosa la base semisoterrada) Enginyer: Gerónimo Bolíbar Galup La xemeneia es conserva escapçada pel cos. Es va aixecar amb motiu de la construcció de la fàbrica de carbó artificial de Jaume Muntanyola. Posteriorment la xemeneia va seguir funcionant i va quedar incorporada al conjunt industrial de Tints Enrich, que s’hi establí i anà creixent des del 1903 fins al 2008, data en què cessà l’activitat. P E P P S : no està catalogada Descripció: Xemeneia escapçada, constituïda per un cos de forma troncocònica, de planta circular, que s’eleva directament del sòl, sense base diferenciada. El cos té la figura d’un con truncat, que es genera a partir d’una circumferència i que té una petita obertura de neteja i/o manteniment, a la part baixa prop del sòl. El cos té la figura d’un con truncat, molt esvelt, que es genera a partir d’una circumferència. Aquest cos és realitzat amb maons aplantillats que donen un gruix de paret, a l’alçada de l’obertura, de 32 cm i un diàmetre al cos d’1,43 metres. Es conserva una alçada de 7,20 m. Actualment tota la part de la xemeneia que es conserva es presenta arrebossada amb un morter de ciment.\n19 Xemeneia de Jeroni Gibert Localització: c. de Duran i Sors, 94 (Eixample, sector dret) Data de construcció: entre 1878-1886 Alçada: 15,98 m Enginyer: -La xemeneia es conserva sencera. L’establiment industrial original és una foneria de l’any 1878, que funcionava amb màquina de vapor. PEPPS: 180 Descripció: Xemeneia constituïda per un cos de forma troncocònica, de planta circular que s’aixeca sobre una base prismàtica i és acabada superiorment per un coronament senzill. El cos té la figura d’un con truncat, molt esvelt, que es genera a partir d’una circumferència i és rematat per un anell que sobresurt del perímetre del cos en aquell punt. Per a la construcció d’aquests elements es van utilitzar maons aplantillats. La base és constituïda per un prisma de planta quadrada que queda amagada dins les construccions dels patis de les cases que hi són adossades. El coronament és constituït per un curt cilindre que dóna continuïtat al cos per sobre de l’anell.\n20 Xemeneia de La Lanera Española Localització: riu Ripoll (marge dret, terrassa intermèdia al costat de la carretera de Prats de Lluçanès) Data de construcció: 1917 Alçada: 33,92 m Autors: Juan Flórez Posada, enginyer / Émile Mouris, arquitecte La xemeneia es conserva pràcticament sencera. Les activitats principals d’aquest establiment eren el rentatge i pentinatge de llanes. Encara es conserva bona part de la fàbrica original, amb usos industrials diversos. P E P P S : 40 i D1 Descripció: Xemeneia constituïda per un cos que té forma troncocònica, de planta circular, que s’eleva sobre una base de forma de piràmide truncada i és acabada superiorment per un coronament senzill format per un sol anell. El cos té la figura d’un con truncat, molt esvelt, que es genera a partir d’una circumferència. Aquest cos és realitzat amb maons aplantillats i és acabat amb un anell de diàmetre lleugerament més gran que el del cos en aquest punt. El cos presenta els senyals haver estat reparat segellant les esquerdes que tenia obertes en sentit vertical, però aquesta mateixa reparació degué eliminar el coronament que era del tipus complex, molt semblant al de la xemeneia de Francesc Sampere. La base és formada per dues piràmides truncades, de planta quadrada, superposades, de les quals la inferior té les cares més inclinades que la superior, i és coronada per una motllura formada per diferents filades de maó escalonades. La base inferior és construïda tota de paredat de filada, poc uniforme, amb les cantonades i arestes fetes amb carreus; la superior també és construïda amb el mateix paredat, però, en aquest cas les cantonades són reforçades amb cadenes verticals de maó massís. L’accés per la neteja de la xemeneia es fa per una obertura practicada a la piràmide truncada inferior, tot i que l’arc d’aquesta obertura és situada a la superior. Aquest arc és de pedra perfectament tallada. El coronament és constituït per un senzill i prim anell que en realitat era l’anell que coronava el cos i servia de base pel coronament.\n21 Xemeneia de Llagostera i Sampere Localització: c. de Margenat, 42-52 (Hostafrancs) Data de construcció: 1907 Alçada: 33,84 m (23,30 segons projecte) Enginyer: Francesc Izard i Bas La xemeneia es conserva pràcticament sencera (li falta la part superior del coronament original). Aquesta fàbrica de llanes regenerades encara conserva la totalitat de la seva configuració original, amb les corresponents reformes i ampliacions. Actualment hi ha algun taller i magatzem en funcionament al seu interior, però l’establiment industrial es troba, en general, tancat i en desús. P E P P S : 635 Descripció: Xemeneia constituïda per un cos de forma troncocònica, de planta circular que s’aixeca sobre una base prismàtica i és acabada superiorment per un coronament senzill. El cos té la figura d’un con truncat, molt esvelt, que es genera a partir d’una circumferència. Aquest és realitzat amb maons aplantillats i és acabat amb un anell que sobresurt del perímetre de la xemeneia. Aquesta xemeneia presenta tota l’alçada anellada. La base és constituïda per un prisma de planta quadrada, amb les cantonades que formen unes pilastres en quart de cercle en relleu sobresortit respecte a les cares. Aquesta base és coronada per una senzilla cornisa que forma una motllura escalonada mitjançant la volada d’una filada doble de maons de pla i una altra a sardinell. El coronament és constituït per un curt cilindre que dóna continuïtat al cos per sobre de l’anell que el remata. En realitat aquest anell és la base del coronament que tenia la xemeneia, el qual va desaparèixer en una data indeterminada posterior al 1977.\n22 Xemeneia del molí de l’Amat Localització: riu Ripoll (riba esquerra, davant de Can Puiggener i del sector de la Clota) Data de construcció: ca. 1941 Alçada: 12,94 m Enginyer: Arnau Izard i Llonch (?) La xemeneia es conserva escapçada pel coronament i amb la part superior del cos malmesa, i s’aixeca, separada del conjunt industrial, a la part alta del tal·lús est. Aquest molí es va vaporitzar l’any 1882, però la xemeneia original no s’ha conservat. La xemeneia actual és posterior, i molt probablement es va projectar vers el 1941. L’establiment industrial actual, molt transformat, encara està en funcionament.\nP E P P S : 322 Descripció: Xemeneia constituïda per un cos de forma cilíndrica de planta circular, que s’eleva sobre una base prismàtica. El cos té la figura d’un cilindre, molt esvelt, realitzat amb maons aplantillats, excepte a la part de la base, on es veu un revestiment de maons posats verticals que continuen el diàmetre interior de la xemeneia. La part superior, a més d’haver perdut el coronament, es presenta avui completament esbaldregada. La base és constituïda per un prisma de base quadrada, coronat per una senzilla cornisa que forma una motllura escalonada mitjançant la volada de maons de pla, un en el primer esglaó i dos en el segon. Aquesta base és molt esvelta, ja que té la mida del costat molt poc més ample que el diàmetre del cos de la xemeneia. La unió d’aquesta base amb el cos de la xemeneia es realitza amb la intersecció d’aquest amb una piràmide de poca alçada i que té de planta el coronament de la base. En una de les cares d’aquesta base hi ha la porta d’accés a dins de la xemeneia, sota la qual hi podem observar una altra obertura, que dóna a una cambra inferior a la qual connecta el conducte de fums. Aquestes obertures tenen la llinda en arc rebaixat, el de la porta superior, amb maons disposats a sardinell, i el de l’obertura inferior, amb maó pla, que és la prolongació de la volta de la cambra inferior. Aquesta xemeneia es troba molt allunyada de la caldera amb la base situada a un nivell molt més elevat, ja que aprofita la proximitat del marge de l’espadat per guanyar alçada i es connecten mitjançant un conducte que transcorre, en gran pendent, per sota terra.\n23 Xemeneia del molí d’en Font Localització: riu Ripoll (riba dreta, sector de Sant Vicenç de Jonqueres) Data de construcció: anterior als anys 50 del segle XX Alçada: 12,44 m Enginyer: -La xemeneia es conserva escapçada pel cos. L’establiment industrial, actualment en ruïnes, es dedicava als aprestos i acabats. En aquest molí hi havia hagut una xemeneia anterior a l’actual. És de propietat municipal i hi ha un projecte de rehabilitació en curs de desenvolupament. P E P P S : 321 Descripció: Xemeneia constituïda per un cos de forma troncocònica, de planta circular, que s’eleva sobre una base prismàtica. Aquesta xemeneia va ser rebaixada, segurament, per evitar que caigués. El cos té la figura d’un con truncat, que es genera a partir d’una circumferència. Per a la construcció es van utilitzar maons aplantillats. La base és formada per un prisma completament llis, coronat per una motllura escalonada, de dos esglaons, d’una i tres filades de maons de pla que volen respecte el pla de les cares de la base. La unió d’aquesta base amb el cos de la xemeneia es realitza amb la intersecció d’aquest amb una piràmide de poca alçada i de planta el coronament de la base.\n24 Xemeneia del molí d’en Fontanet Localització: riu Ripoll Data de construcció: entre 1875-1920 Alçada: 19,68 m Enginyer: -La xemeneia es conserva sencera. En aquest antic molí s’instal·là una primera màquina de vapor l’any 1875, per a una indústria tèxtil llanera. L’establiment actual està parcialment en funcionament, amb diverses empreses de lloguer. P E P P S : 324 Descripció: Xemeneia constituïda per un cos de forma de tronc de piràmide, de planta octogonal, que s’eleva sobre una base prismàtica i és acabada superiorment per un coronament senzill. El cos té la figura d’una piràmide truncada, molt esvelta, que es genera a partir d’un octàgon i s’acaba en un anell que sobresurt del perímetre tot resseguint-ne les cares. Per la construcció d’aquest element es van utilitzar maons normals a les cares i aplantillats per formar les arestes. La base és constituïda per un alt prisma de base quadrada coronat per una motllura llisa formada per diverses filades de maons volats respecte les cares de la base. El coronament és constituït pel conjunt de l’anell, que acaba el cos, i un curt prisma recte de planta octagonal.\n25 Xemeneia del molí d’en Galí (1) Localització: riu Ripoll, 361 (riba dreta, dins del torrent Fondo, sota Can Deu) Data de construcció: 1895 (?) Alçada: 17,87 m Enginyer: -La xemeneia es conserva sencera, a l’interior de la fàbrica, actualment tancada. Molt probablement es tracta de la xemeneia original de finals del segle XIX. La darrera activitat industrial d’aquest establiment, en funcionament fins el 2009, ha estat la de tints i aprestos i acabats. P E P P S : 319 Descripció: Xemeneia constituïda per un cos de forma troncocònica, de planta circular que s’aixeca sobre una base prismàtica i és acabada superiorment per un coronament senzill. El cos té la figura d’un con truncat, molt esvelt, que es genera a partir d’una circumferència. Aquest és realitzat amb maons aplantillats i és acabat amb un anell que sobresurt del perímetre de la xemeneia La base és constituïda per un prisma de planta quadrada que té les cares amb uns plafons rectangulars enfondits. En un d’aquests hi ha la porta que dóna accés a l’interior de la xemeneia, és amb un arc de mig punt i realitzat amb maons disposats a sardinell. Hi ha restes d’una ornamentació feta amb l’arrebossat que cobria la base i que arrodonia els angles dels plafons i donava, a la cara on hi ha la porta, un acabat superior mixtilini amb punta al centre, format per dues corbes còncaves. El coronament és constituït pel conjunt format per l’anell que acaba el cos i un curt cilindre.\n26 Xemeneia del molí d’en Galí (2) Localització: riu Ripoll, 361 (riba dreta, dins del torrent Fondo, sota Can Deu) Data de construcció: entre 1950-1970 Alçada: 15,71 m Enginyer: -La xemeneia es conserva sencera, separada de la fàbrica, dalt del marge superior que s’eleva a l’est de les edificacions. La darrera activitat industrial d’aquest establiment, encara en funcionament, són en funcionament fins el 2009, ha estat la de tints i aprestos i acabats. P E P P S : 319 Descripció: Xemeneia constituïda per un cos que té forma de tronc de piràmide, amb una base de planta quadrada i acabada superiorment per un coronament senzill. El cos té la figura d’un tronc de piràmide, que es genera a partir d’un quadrat i s’acaba amb un anell que sobresurt del perímetre de la xemeneia que es presenta revestit de morter. Les cares del cos tenen un nervi central més sobresortit a la part baixa i que mor a zero just sota l’anell que remata el cos. Aquesta xemeneia és constituïda per dues capes separades 15 cm. Una d’interior —que és la camisa— forma pròpiament la xemeneia i té un gruix de 14 cm; l’altra, exterior, que és la que podem contemplar, amb un gruix de 28 cm, és la que constitueix sosteniment i protecció de la camisa. Les dues capes estan unides amb l’allargament alternatiu d’un dels costats de la camisa, de manera que es formen quatre cambres independents que són ventilades, cada una, per dues petites obertures que se situen a dues cares adjacents. La base d’aquesta xemeneia és constituïda per un prisma de planta quadrada de molt poca alçada. La transició entre els dos quadrats es realitza amb l’avançament progressiu de les filades dels maons de la part baixa de les cares del cos, segons un perfil curvilini còncau fins a trobar el quadrat de la base. Els nervis centrals també segueixen la curvatura, però més oberta, quedant sempre dins l’àrea de la base. El coronament és situat directament sobre l’anell que remata el cos i és constituït per quatre filades escalonades en gradació i acabat amb un ample anell de tres gruixos de maó.\n27 Xemeneia del molí d’en Mornau / de ca l’Estruch (1) Localització: riu Ripoll (riba dreta, prop del pont de la carretera de Prats de Lluçanès) Data de construcció: ca. 1949 Alçada: 14,72 m Enginyer: Josep Salvador i Roig (?) La xemeneia està escapçada pel cos. Aquest establiment també es coneixia amb el nom del molí de l’Estruch o de les Finestres o, simplement, Ca l’Estruch. Tot i que la seva activitat original fou la fabricació de paper (segle XVIII), l’establiment també es dedicà, al segle XIX, a la producció de draps de llana i de cotó i, a partir del 1905, quan s’hi instal·là l’empresa tèxtil Estruch SA, als tints i aprestos i acabats. La xemeneia molt probablement és de finals dels anys 40 del segle XX, i es devia aixecar coincidint amb un projecte d’instal·lació d’un generador de vapor per a Ezequiel Estruch. L’edifici està tancat, parcialment en ruïnes i en desús. És de propietat privada.\nP E P P S : 59 (és un BCIN) Descripció: Xemeneia constituïda per un cos que té forma de tronc de piràmide, de planta quadrada, que s’eleva sobre una base prismàtica. El cos té la figura d’un tronc de piràmide, que es genera a partir d’un quadrat. La xemeneia no té coronament per haver estat retallada l’alçada. La base és formada per un prisma de planta quadrada, coronat per una motllura formada per tres filades dobles en disposició escalonada. Les cares de la base són ornades amb un plafó enfondit, dins del qual s’hi obria una fornícula amb arc de mig punt; actualment totes tres que són visibles estan paredades. La unió entre la base i el cos es realitza mitjançant la intersecció d’una piràmide de poca alçada que té de planta el coronament de la base i el cos de la xemeneia.\n28 Xemeneia del molí d’en Mornau / de ca l’Estruch (2) Localització: riu Ripoll (riba dreta, prop del pont de la carretera de Prats de Lluçanès) Data de construcció: per determinar Alçada: 18,02 m Enginyer: -La xemeneia es conserva pràcticament sencera. Aquest establiment també es coneixia amb el nom del molí de l’Estruch o de les Finestres o, simplement, Ca l’Estruch. Tot i que la seva activitat original fou la fabricació de paper (segle XVIII), l’establiment també es dedicà, al segle XIX, a la producció de draps de llana i de cotó i, a partir del 1905, quan s’hi instal·là l’empresa tèxtil Estruch, SA, als tints i aprestos i acabats. L’edifici està tancat, parcialment en ruïnes i en desús. És de propietat privada.\nP E P P S : 59 Descripció: Xemeneia constituïda per un cos que té forma prismàtica, de planta quadrada, que se situa adossada a l’edifici del molí i és acabada superiorment amb un coronament senzill. El cos té la figura d’un prisma, molt esvelt, que es genera a partir d’un quadrat i que es desenvolupa adossat a la façana del molí. El coronament és constituït per un anell d’una sola filada de maons, a sobre la que hi ha un curt tram de cos, i sobre el que hi descansa un gros anell de coronació, format pel gruix de tres filades de maons. Aquest anell té les cares força més amples que les de les del cos, per aquest motiu hi ha una filada sota l’anell d’una mesura mitjana entre la de l’anell i la del cos. Sobre l’anell continua un altre curt tram del cos. La cara superior de l’anell és una piràmide truncada que uneix l’amplada de l’anell amb el curt tram del cos superior.\n29 Xemeneia del molí d’en Torrella Localització: riu Ripoll (riba dreta, al costat esquerre del Pont de la Salut) Data de construcció: 1927-1930 Alçada: 17,18 m Enginyer: -La xemeneia es conserva pràcticament sencera. L’edifici actual, configurat entre els segles XIX i XX, s’assenta sobre l’indret on hi havia hagut un antic molí fariner. La indústria es dedicava a la indústria tèxtil llanera i als aprestos i acabats. És de propietat municipal i està en fase de consolidació i rehabilitació parcial. P E P P S : 58 Descripció: Xemeneia constituïda per un cos que té forma prismàtica, de planta quadrada, que s’eleva sobre una base prismàtica. Aquesta xemeneia es desenvolupa adossada a l’edifici del molí. El cos té la figura d’un prisma, molt esvelt, que es genera a partir d’un quadrat i que es desenvolupa adossat a la façana del molí. La base és constituïda per dos prismes de planta quadrada de diferent amplada i alçada. La transició d’una amplada a l’altra i de la base al cos es realitza progressivament reculant les tres filades superiors de cada prisma. En el prisma inferior, que és el de menor alçada, s’hi obre la portella que dóna accés a l’interior de la xemeneia.\n30 Xemeneia del rentador de cal Llonch Localització: c. de Vallcorba / c. de Maria de Bell-lloc (Creu Alta) Data de construcció: 1943 Alçada: 13,04 m (tenia 19,50 m segons projecte) Enginyer: Arnau Izard i Llonch De la xemeneia, escapçada pel cos, només en resta el parament exterior cantoner. L’establiment industrial, a nom de Rosa Arqué i Costajussà, es dedicava al rentatge de llanes. El conjunt industrial s’ha transformat en habitatges, amb el que resta de la xemeneia integrada en l’obra nova. PEPPS: no està catalogada Descripció: D’aquesta xemeneia només ens ha arribat la base i encara molt transformada. Aquesta base és un prisma recte, força alt, des del qual s’elevava la xemeneia que era de planta circular. La base és coronada amb una motllura formada per dues filades, de maons, escalonades, en la inferior són col·locats plans i en la superior i de més volada, disposats a sardinell.\n31 Xemeneia de Timsa Localització: riu Ripoll (riba esquerra, davant l’horta de Can Quadres, entre cal Grau i Sabadell Tèxtil) Data de construcció: per determinar (anterior a 1949) Alçada: 13,20 m Enginyer: -La xemeneia es conserva pràcticament sencera, damunt la fàbrica, en un marge superior. L’establiment de Tints Industrials Moix, SA, encara en funcionament, es dedica als tints de floca i pentinat. La fàbrica també era coneguda com a Tints Brau. PEPPS: no està catalogada Descripció: Xemeneia constituïda per un cos que té forma troncocònica, de planta circular, que s’eleva sobre una base prismàtica i acabada superiorment per un coronament senzill. El cos té la figura d’un con truncat, molt esvelt, que es genera a partir d’una circumferència. Aquest cos és realitzat amb maons aplantillats i és acabat amb un anell format per dues filades que sobresurten del perímetre de la xemeneia. La base és constituïda per un prisma de planta quadrada i poca alçada sense cap ornamentació. En una de les cares hi ha la portella d’accés a l’interior de la xemeneia, aquesta és amb arc de mig punt fet amb maons disposats a sardinell. El coronament situat sobre l’anell és constituït per un curt tram de cilindre, de tota manera aquest tram es troba molt degradat. A la superfície que resta s’hi poden observar uns maons en relleu que ens indiquen l’existència, en un altre temps, d’un fris format per rectangles que donaven la volta a la xemeneia, com en la xemeneia de l’Escapçat, l’emmarcament dels quals sobresurt del parament del cos, es desconeix l’acabament per sobre del fris.\n32 Xemeneia de Tints i Aprestos Casanovas Argelaguet Localització: riu Ripoll (riba dreta, sota la fàbrica de La Llanera) Data de construcció: 1947 Alçada: 34,87 m (34,40 m segons projecte) Enginyer: Camilo Dòria Puig-Oriol Aquest establiment industrial ja no existeix (va ser enderrocat l’any 1995), només en resta la xemeneia, sencera i isolada. Anteriorment, en aquest indret hi havia l’antic molí de l’Oriac, el qual disposava d’una altra xemeneia (ca. 1917) que no s’ha conservat. P E P P S : 636 Descripció: Xemeneia constituïda per un cos que té forma troncocònica, de planta circular, que s’eleva sobre una base circular de poca alçada i és acabada superiorment per un coronament senzill. El cos té la figura d’un con truncat, molt esvelt, que es genera a partir d’una circumferència. Aquest cos és realitzat amb maons aplantillats i és acabat amb un senzill anell que sobresurt del perímetre de la xemeneia. Tota l’alçada del cos, incloent-hi la base, presenta un anellat metàl·lic. La base és constituïda per un cilindre de diàmetre més gran que el del cos en aquest punt. Per salvar la diferència de diàmetres es realitza amb un joc de dobles filades que s’escalonen d’un diàmetre a l’altra. El coronament és constituït per dos anells i un curt tram de cilindre. Els anells són de diferent diàmetre, el de sota és format per dues filades de maons aplantillats i el de sobre, de diàmetre més gran, té un gruix de quatres filades, per sobre del qual continua un curt tram de cilindre. Aquest cilindre superior secciona un con que té de planta l’anell superior.\n33 Xemeneia del vapor de Cal Borni Duch Localització: c. de Fra Luis de León, 91 (Eixample / Avinguda, sector esquerre) Data de construcció: 1887 Alçada: 30,45 m (25 m segons projecte) Enginyer: Narcís Nunell i Sala La xemeneia es conserva pràcticament sencera. El vapor dels Srs. Llàcer, Duch i Ferrer es dedicava a la filatura i tissatge de llana. El conjunt industrial està tancat i en desús. P E P P S : 807 Descripció: Xemeneia constituïda per un cos que té forma troncocònica, de planta circular i coronament senzill. El cos té la figura d’un con truncat, molt esvelt, que es genera a partir d’una circumferència. Aquest cos és realitzat amb maons aplantillats i és acabat amb un anell que sobresurt del perímetre de la xemeneia. Aquest anell és format per dues filades de maons aplantillats de diferent diàmetre; el de sota és el que té el diàmetre més petit, però més gran que el del cos de la xemeneia en aquest punt. El cos presenta uns reforçaments metàl·lics en el punt que es troba amb la coberta de la nau, també podem observar que es va retirar, en un moment indeterminat, el parallamps i cablejat de posta a terra, però, es van deixar els elements d’ancoratge. El coronament és constituït per un curt tram de xemeneia fins a l’alçada prevista per la boca, en el qual s’hi hauria d’incloure els anells inferiors.\n34 Xemeneia del vapor Buxeda Nou Localització: c. de Sant Pau, 102-104 (Eixample, sector dret) Data de construcció: 1881 Alçada: 14,94 m Enginyer: Narcís Nunell i Sala La xemeneia es conserva escapçada pel cos. L’estructura bàsica d’aquest vapor es va construir entre els anys 1878 i 1881, amb la finalitat de llogar espais i energia a diferents empreses. Aquest espai industrial ha estat parcialment enderrocat per a la construcció d’habitatges, mentre unes altres naus i altres àmbits s’han rehabilitat com a Centre d’Educació Infantil i Familiar. P E P P S : 179 Descripció: Xemeneia constituïda per un cos de forma troncocònica, de planta circular, que s’eleva sobre una base prismàtica. Aquesta xemeneia va ser rebaixada, segurament, per evitar possibles caigudes (vers l’any 1975). El cos té la figura d’un con truncat, que es genera a partir d’una circumferència. La construcció va ser realitzada utilitzant maons aplantillats. La base és formada per una piràmide truncada que és coronada per una motllura escalonada, de tres esglaons, d’un, dos i quatre gruixos de maons de pla que volen; el primer, respecte el pla de les cares de la base i els altres respecte els anteriors. A les cares de la base s’hi formen uns plafons enfondits que ocupen casi la totalitat de la superfície. La unió d’aquesta base amb el cos de la xemeneia es realitza amb la intersecció d’aquest amb una piràmide de poca alçada i que té de planta el coronament de la base. Avui aquesta piràmide d’unió es troba molt degradada i li falta part de les cares.\n35 Xemeneia del vapor Buxeda Vell / La Mercantil Sabadellense Localització: c. de Cervantes, 68 (Eixample, sector dret) Data de construcció: 1906 Alçada: 38,70 m (39,83 m segons projecte) Enginyer: Francesc Izard i Bas La xemeneia es conserva pràcticament sencera. Es construí amb motiu de la instal·lació de la màquina de vapor, locomòbil semifixa i de la marca Wolf, per a l’empresa La Mercantil Sabadellense, la qual es dedicava a llogar espais i energia a diferents empreses. Del conjunt industrial del Buxeda Vell i d’aquesta etapa dels anys 1906-1908 de La Mercantil se n’ha conservat la part de la secció energètica i altres àmbits, uns espais que van ser rehabilitats i condicionats com a punt museístic del Museu de la Indústria Tèxtil Llanera de Sabadell. P E P P S : 175 Descripció: Xemeneia constituïda per un cos de forma troncocònica, de planta circular, que s’eleva sobre una alta base prismàtica i és acabada superiorment per un coronament senzill. El cos té la figura d’un con truncat, que es genera a partir d’una circumferència. La construcció va ser realitzada utilitzant maons aplantillats. La base és formada per un prisma adossat a l’edifici de la màquina de vapor. Té dues de les tres cares vistes ornades amb una finestra geminada cega a cada una, és coronada per una motllura escalonada, formada sobrevolant les diferents filades de maons que constitueixen l’escalonat i acabada superiorment amb un gruix de maons disposats a sardinell. Aquesta motllura continua per la façana de la màquina de vapor. Les finestres geminades cegues són formades per dues llargues i estretes fornícules amb arc de mig punt. Els arcs són fets amb maons posats a sardinell que arrenquen d’una imposta feta amb dues filades, escalonades, de maons. Aquesta imposta també té continuació a la façana de la màquina de vapor integrant les finestres d’aquesta. El coronament és constituït per un anell format per una filada de maons disposats a sardinell poc volats. La tipologia d’aquest coronament fa pensar que, el coronament original, va ser eliminat en una reparació anterior de la xemeneia.\n36 Xemeneia del vapor d’en Codina Localització: Plaça de Bosch i Gimpera (Eixample, sector esquerre) Data de construcció: 1880 Alçada: 24,78 m Enginyer: Narcís Nunell i Sala La xemeneia es conserva pràcticament sencera. Aquest vapor es dedicà, des dels seus orígens, al lloguer de força i d’espais. De l’antic conjunt industrial també s’han conservat les dues naus del 1879, amb pati central, actualment rehabilitades i ocupades per l’empresa Vimusa i altres dependències municipals. P E P P S : 129\nDescripció: Xemeneia constituïda per un cos que té forma troncocònica, de planta circular, que s’eleva sobre una base que té forma de piràmide truncada i és acabada superiorment per un coronament complex format per la combinació d’anells i trams de xemeneia. El cos té la figura d’un con truncat, molt esvelt, que es genera a partir d’una circumferència. Aquest cos és realitzat amb maons aplantillats i és acabat amb un anell, format per tres filades maons, també, aplantillats, de diàmetre més gran que els del cos. A la part baixa del cos hi ha un curt sòcol, manifestat per un regruix circular, sobre el coronament de la base. La base és formada per una piràmide truncada, de planta quadrada, coronada per una motllura escalonada que és formada per diferents filades de maons de pla que s’aconsegueixen amb l’avançament relatiu de les filades de sobre respecte les immediatament inferiors. A les cares de la base s’hi formen uns plafons llisos que es presenten enfondits i que ocupen casi la totalitat de la superfície, deixant només un emmarcament als quatre costats de les cares. Una de les cares té les senyals de la portella, ara paredada, que facilitava l’accés a la part interior. La unió d’aquesta base amb el cos de la xemeneia es realitza amb la intersecció d’aquest amb una piràmide de poca alçada que té de planta el coronament de la base. El coronament és constituït per dos anells i dos curts trams de xemeneia. Sobre l’anell que acaba el cos s’eleva un primer tram de xemeneia, sobre el qual es desenvolupa un gros anell, de diàmetre força gran, format per vuit filades de maons, de les quals les quatre inferiors són esglaonades, en degradació, de tres filades el primer i d’una el segon. Sobre d’aquest anell continua el segon tram, de diàmetre semblant al tram inferior, que és coronat per un altre anell, actualment molt degradat, format per una filada de maons de través que sobrevolen el tram inferior. L’últim tram té avui la forma troncocònica invertida que es correspon a una degradació del coronament provocada per l’efecte de la temperatura de servei i intensificada pels diferents fenòmens climàtics i, també, pel temps transcorregut sense utilització, tanmateix queden, sobre la filada de maons posats de través, uns quants maons posats verticalment —a sardinell—, que ens indiquen un coronament força més complex del que és ara.\n37 Xemeneia del vapor d’en Cusidó Localització: c. de Montllor i Pujal, 62-70 (Creu Alta) Data de construcció: entre 1894-1909 Alçada: 29,34 m Enginyer: -La xemeneia es conserva sencera. Aquest conjunt industrial es dedicava a la indústria tèxtil llanera i encara manté força la seva configuració original. Bona part del recinte està tancat, amb algunes naus llogades a diferents empreses com a magatzems i tallers. P E P P S : 267 Descripció: Xemeneia constituïda per un cos que té forma troncocònica, de planta circular que s’eleva sobre una base de forma prismàtica i és acabada superiorment per un coronament complex. El cos té la figura d’un con truncat, molt esvelt, que es genera a partir d’una circumferència. La construcció és realitzada mitjançant maons aplantillats. La base és un prisma de planta quadrada. El coronament és constituït per un anell compost, format per diverses filades de maons aplantillats que formen esglaons volats respecte el perímetre del cos, comença, per sota, amb dues filades, esglaonades, de maó aplantillat, continua un fris format per dues filades de maons aplantillats separades per maons normals disposats verticals, de manera que un recula, alternativament, respecte a l’altre tot formant un dentat, per sobre es formen dos anells escalonats, el de sota el formen dues filades de maons i el superior quatre, tots amb maons aplantillats, aquest últim és la que té el diàmetre major.\n38 Xemeneia del vapor de ca l’Escapçat Localització: c. de Fra Luis de León, 152 (pati de parvulari del CEIP Amadeu Vives, sector Sant Oleguer) Data de construcció: 1897 Alçada: 38,02 m (36 m segons projecte) Enginyer: Manuel Folguera i Duran La xemeneia i el vapor, que es dedicava a la indústria tèxtil llanera, es van construir l’any 1897, per encàrrec del fabricant Manuel Salas. Una part del conjunt industrial es va rehabilitar i condicionar com a centre educatiu l’any 1995 (CEIP Amadeu Vives). P E P P S : 604 Descripció: Xemeneia constituïda per un cos que té forma troncocònica, de planta circular, que s’eleva sobre una base d’un perfil complex de revolució i és acabada superiorment per un coronament complex. El cos té la figura d’un con truncat, molt esvelt, que es genera a partir d’una circumferència. La construcció és amb maons aplantillats. Podem veure en el cos d’aquesta xemeneia els efectes de diferents reparacions i/o reconstruccions, particularment a la part alta. Més recentment es va reforçar amb un anellat metàl·lic que es distribueix al llarg de l’alçada. La base és formada per un conjunt de motllures de revolució que parteix d’un con truncat, a la part més baixa, on s’hi obre la portella de neteja i manteniment, continuen a sobre amb perfils rectes i de quart de cercle, convex i còncau, escalonats i intercalats. Ja en el cos pròpiament dit, tenim un tram a la part baixa d’aquest cos que és ornamentat mitjançant unes parelles de columnes formades en enfondir unes peces de maó situades en la mateixa vertical i en filades alternades. Aquest tram és coronat per un anell ressaltat fet amb peces aplantillades que, juntament amb les peces que formen els quart de cercle, són disposats a sardinell. El coronament, que no és correspon amb el de la xemeneia original, segons el projecte, és dels que considerem d’ornamentació complexa i és constituït, començant per la part més baixa, per un fris de rectangles que donen la volta a tot el perímetre i es formen amb l’avançament dels maons corresponents a l’emmarcament. Sobre aquest fris arrenca un conjunt de filades formant un escalonat invers, a sobre s’hi forma un anell de dos gruixos de maons aplantillats. Per sobre continua un curt tram de xemeneia.\n39 Xemeneia del vapor de Ca l’Escardat / Miquel Bósser SA Localització: c. d’Alemanya, 60 (Eixample, sector dret) Data de construcció: entre 1862-1886 Alçada: 25,63 m Enginyer: -La xemeneia es conserva sencera, amb la base integrada dins les actuals naus, i ja existia l’any 1886, en el mateix indret. Aquest conjunt industrial, actualment M. Bósser, SA, encara està en funcionament i desenvolupa tot el cicle productiu tèxtil llaner. P E P P S : 403 Descripció: Xemeneia constituïda per un cos que té forma troncocònica, de planta circular, que s’eleva sobre una base prismàtica i és acabada superiorment per un coronament senzill format per un sol anell, molt poc destacat. El cos té la figura d’un con truncat, que es genera a partir d’una circumferència. Aquest és realitzat amb maons aplantillats. La base és de forma prismàtica de planta quadrada, tot i que es fa difícil precisar-ho més concretament pel fet d’estar revestida i inclosa amb altres construccions, tot i que, deixa veure l’existència d’una motllura que es troba revestida igual que la resta de la base i que és formada per una platabanda, un filet, escalonats, un quart bossell i un filet. El coronament és constituït per un senzill anell, poc destacat, que és format per una filada de maons aplantillats, que es situen molt prop de la boca.\n40 Xemeneia del vapor Gorina Localització: c. de Sant Oleguer / c. del Marquès de Comillas (Eixample, sector esquerre) Data de construcció: entre 1886-1895 Alçada: 27,51 m Enginyer: -La xemeneia es conserva pràcticament sencera, isolada. La xemeneia ja existia l’any 1895, quan en aquest indret s’hi van instal·lar els Gorina. El vapor es dedicava a la indústria tèxtil llanera (filatura, tissatge i acabats) i la fàbrica va funcionar fins a l’any 2005. El primer establiment industrial que s’aixecà en aquest solar fou el de Josep Barella, l’any 1863, però es va incendiar l’any 1864: d’aquí el nom popular que tingué aquest lloc, el vapor Cremat. Amb posterioritat s’hi va instal·lar, entre els anys 1884 i 1886, la filatura de llana de Joan Mateu. A l’espai que ocupava aquesta fàbrica s’hi han construït pisos i una plaça pública. P E P P S : 177 Descripció: Xemeneia constituïda per un cos de forma troncocònica, de planta circular, que s’eleva directament del sòl, sense base diferenciada, i és acabada superiorment per un coronament senzill format per un sol anell, molt poc destacat. El cos té la figura d’un con truncat, que es genera a partir d’una circumferència que, al no tenir base, l’obertura de neteja, i/o manteniment, en aquest cas dues, s’obren directament al tub del cos. Tot i que ara la trobada del cos amb el sòl és mitjançant un curt atalussat format per quatre filades de maons que s’avancen, hem de considerar que aquesta part era enterrada i constituïa una filada de fonament. Aquest cos és constituït per un sol full, el qual és construït amb maons aplantillats. El coronament és constituït per un senzill anell, poc destacat, que és format per dues filades de maons, que se situen molt prop de la boca. Aquesta xemeneia va sofrir una reparació en la qual van refer la part alta, sembla que ho van fer amb maons normals sense aplantillar i van eliminar el coronament original, també, durant aquesta reparació van reforçar la part alta del cos amb un anellat metàl·lic.\n41 Xemeneia del vapor Gran del Cotó Localització: Plaça de Daniel Sanahuja (Eixample, sector dret) Data de construcció: entre 1854-1881 Alçada: 29,61 m Enginyer: -La xemeneia es conserva sencera. La xemeneia ja existia l’any 1881. El vapor, que es dedicava a la indústria tèxtil cotonera, es va construir l’any 1854. Entre el 1874 i el 1913 va ser la fàbrica amb més treballadors de la ciutat. El conjunt industrial es va enderrocar entre els anys 2000-2001 i l’espai ha estat urbanitzat amb pisos i una plaça pública. P E P P S : 182 Descripció: Xemeneia constituïda per un cos de forma troncocònica, de planta circular, que s’eleva sobre una base prismàtica i és acabada superiorment per un coronament senzill format per un sol anell, molt poc destacat. El cos té la figura d’un con truncat, que es genera a partir d’una circumferència. La construcció es va fer utilitzant maons aplantillats. Hom va reforçar el cos amb un anellat metàl·lic durant el procés de rehabilitació coincidint amb la nova urbanització. La base és de forma prismàtica de planta quadrada, coronada per una motllura formada per dues faixes escalonades. A les cares de la base s’hi formen uns plafons llisos que es presenten enfondits i que ocupen casi la totalitat de la superfície, deixant només un emmarcament als quatre costats de les cares. Una de les cares té la porta que facilitava l’accés a la part interior. Actualment aquesta base es troba revestida i no deixa veure les característiques del material utilitzat en la construcció. El coronament és constituït per un senzill anell, poc destacat, que és format per una filada de maons aplantillats, que es situen molt prop de la boca. Aquest anell té el perfil d’un mig bossell.\n42 Xemeneia del vapor de Cal Molins Localització: c. de la Creueta, 98-100 / plaça de les Vaques (Centre, sector estació) Data de construcció: 1901 Alçada: 29,62 m Enginyer: Manuel Folguera i Duran La xemeneia es conserva pràcticament sencera. Del vapor, que es va començar a construir el 1872 i es dedicava a la indústria tèxtil llanera, només se n’ha conservat la xemeneia, actualment dins d’un pati comunitari d’uns blocs de pisos. P E P P S : 178 Descripció: Xemeneia constituïda per un cos que té forma troncocònica, de planta circular, que s’eleva sobre una base en forma de piràmide truncada i és acabada superiorment per un coronament senzill format per un anell sobresortit. El cos té la figura d’un con truncat, molt esvelt, que es genera a partir d’una circumferència. La construcció és mitjançant maons aplantillats. El cos presenta el senyal d’haver sofert la reconstrucció d’una bona part, segurament per adreçar-la, així com avui podem veure el reforçament del fust mitjançant congrenys, encastats en el cos, que són distribuïts en tota l’alçada. La base és formada per una piràmide truncada completament llisa i sense cap tipus acabament destacat. El coronament és constituït per un doble anell escalonat, format cada esglaó per dues filades de maons aplantillats. Sobre l’anell continua un curt tram més de xemeneia fins l’alçada total que, actualment és acabada i/o consolidada amb un anell de formigó i una tapadora metàl·lica. Tanmateix l’acabament era, abans de l’última reforma, de doble anell, del qual només ha quedat el que hi havia a sota.\n43 Xemeneia del vapor d’en Palà o de Bonaventura Brutau Localització: c. de Sallarès i Pla, 160 (Eixample, sector centre) Data de construcció: entre 1856-1896 Alçada: 33,20 m Enginyer: -La xemeneia es conserva pràcticament sencera, al pati del CEIP Joanot Alisanda. El vapor, del qual només en resta la xemeneia, es va començar a construir l’any 1856 i es dedicava a la indústria tèxtil cotonera. La xemeneia ja es documenta l’any 1896. P E P P S : 626 Descripció: Xemeneia constituïda per un cos que té forma troncocònica, de planta circular, que s’eleva sobre una base, també, circular formada per un perfil de revolució còncau semblant a un cavet. El cos té la figura d’un con truncat, molt esvelt, que es genera a partir d’una circumferència. Aquest cos és realitzat amb maons aplantillats i és acabat amb un anell que sobresurt del perímetre de la xemeneia. La base es forma amb la disminució gradual del diàmetre, en recular els maons fins a connectar amb el del cos, de forma contínua i seguint un perfil circular còncau de revolució que l’hi dona tota la volta. El coronament és constituït per un gran i gruixut anell, format per tres filades de maons perforats (tipus “gero”) i un de massís, de diàmetre força més gran que el del cos de la xemeneia en aquest punt. La unió amb al cos per la part de sota de l’anell és mitjançant dos anells que redueixen els diàmetres progressivament. Sobre l’anell gran continua un curt tram de xemeneia fins l’alçada prevista per la boca de la xemeneia. La part superior de la xemeneia, inclòs el coronament, van ser refets i el nou acabament va ser fet amb maons perforats corrents, tipus “gero”, posats de través, excepte els dos anells que graduen la diferència de diàmetres i la primera filada de l’anell gran, que són de maons aplantillats, recuperats del coronament anterior.\n44 Xemeneia del vapor d’en Pissit Localització: c. de Montserrat, 7 (Eixample, sector dret) Data de construcció: 1911 Alçada: : 12,85 m (tenia 27,37 m segons projecte) Enginyer: Manuel Folguera i Duran La xemeneia s’ha conservat escapçada pel cos. Aquest vapor, construït en diferents etapes, entre els anys 1843 i 1872, fou reconstruït l’any 1911 després d’haver patit un important incendi. Se n’han conservat les naus d’aquesta última fase i actualment és de propietat municipal i es troba en procés de rehabilitació. P E P P S : 112 Descripció: Xemeneia constituïda per un cos de forma troncocònica, de planta circular, que s’eleva sobre una base prismàtica. Aquesta xemeneia va ser rebaixada, segurament, per evitar possibles caigudes. El cos té la figura d’un con truncat, que es genera a partir d’una circumferència. La construcció va ser realitzada utilitzant maons aplantillats. La base té la forma d’un prisma de planta pràcticament quadrada i d’una alçada considerable, 8,17 metres, que coincideix amb l’alçada de la cambra de la màquina de vapor, amb la qual comparteix parets i revestiments. L’estat d’aquests revestiments no ens permet de veure la situació de la porta d’accés a dins de la xemeneia per les corresponents tasques de neteja. La base no presenta cap mena d’ornamentació.\n45 Xemeneia del vapor de Can Quadres Localització: riu Ripoll (riba dreta; camí de Can Quadres, 41) Data de construcció: 1883 Alçada: 35,08 m Enginyer: Narcís Nunell i Sala La xemeneia es conserva sencera. L’establiment original de Quadres i Prim es dedicava al rentatge de llanes, sorteig i filatura d’estam. Actualment està en funcionament, amb diverses empreses en activitat. P E P P S : 332 Descripció: Xemeneia constituïda per un cos de forma troncocònica, de planta circular, que s’eleva sobre una base prismàtica i és acabada superiorment per un coronament senzill format per dos anells, molt poc destacats. El cos té la figura d’un con truncat, que es genera a partir d’una circumferència. La construcció es va fer utilitzant maons aplantillats. Hom va reforçar la meitat de dalt del cos amb un anellat metàl·lic. La base és de forma prismàtica de planta quadrada, coronada per una motllura formada per sis faixes escalonades, una de les quals és ornada amb dentellons. A la part baixa es forma un sòcol amb l’avançament dels maons. La unió d’aquesta base amb el cos de la xemeneia es realitza amb la intersecció d’aquest amb una piràmide de poca alçada i que té de planta el coronament de la base. El coronament és constituït per dos anell senzills, poc destacats, el primer és constituït per tres filades de maons aplantillats i després d’un curt tram de xemeneia hi ha el segon, el qual és format per una sola filada que se situa molt prop de la boca.\nLes xemeneies conservades, una a una\nInventari Sabadell 2010


El CB Santfeliuenc signa el pitjor inici a la EBA | Esport Blanc i Blau\nEl CB Santfeliuenc signa el pitjor inici a la EBA\nPosted on 3 Novembre 2014 by Esport blanc i blau\nInici molt discret del CB Santfeliuenc en el seu vuitè periple a categoria nacional. L’equip que entrena Josep Maria Raventós ha perdut els tres partits disputats i tot i que ha mostrat sensacions que poden convidar a l’optimismea curt termini, el cert és que el 0 de 3 comença a pesar malgrat que quedin 23 jornades.\nTres derrotes contra dos dels favorits\nLa primera derrota va ser contra el Quart (76 a 59), una derrota lògica si no perdem de vista el poder dels gironins que es van proclamar campions de la Lliga Catalana EBA. Tanmateix l’estrena a cada amb derrota contra el JAC Sants (52 a 61) no hi entrava als pronòstics. Una derrota dura i severa que va evidenciar les mancances d’un grup molt renovat a qui li falta temps per acoblar moltes peces. I aquest cap de setmana la tercera derrota va ser a la pista del Collblanc Aracena (91 a 79). El primer quart (24-7) va deixar molt cap per amunt el partit per al Santfeliuenc que tot i així va oferir una bona imatge. Les bones sensacions del segon i tercer quart han de ser el pròleg a la reacció en les properes jornades. La primera victòria no pot fer-se esperar més.\nUn equip molt renovat que necessita temps\nEl projecte del CBS 2014-2015 es presenta amb la divisa de la renovació. Del Santfeliuenc de la temporada passada només continuen Xavi Guirao i Albert Farfán, dos jugadors de gran nivell que han de fer de contrapès a un grup de joves com Guim Expósito, Pere Gómez, Pau Camí, Patrick Reyes, Pax Qicheng i Adrià Gasol. Completen el grup el recuperat Lucho Fernández, torna a Sant Feliu després de dues temporades al Meridino de Tenerife, Àlex Sanmartín (Cb Cornellà), el nord-americà Daniel Mendoza i el brasilier Rafa Barbosa (CB Ferrol).\nLa primera victòria ha de caure de manera urgent\nEl proper diumenge a les 18:15 hores el CB Santfeliuenc rebrà al Juan Carlos Navarro el Queso Milner Arenys de Mar. Per a l’equip de Josep Maria Raventós no val cap resultat que no sigui una victòria. Els maresmencs arribaran a Sant Feliu amb dues victòries, una derrota i amb el concurs de l’il·lustre Dani Pérez, que als seus 45 anys continua repartint càtedra per les pistes del bàsquet espanyol.\nFiled under: Articles diversos, Club de bàsquet Santfeliuenc, Cròniques |\n« El Santfeliuenc s’encalla La Penya Recreativa descarrila en Olesa »


Nilmar: "Seria un somni jugar en un equip tan gran com el Barça"\nNilmar i Adriano també han parlat de Neymar\nNilmar s'ha deixat estimar avui pel Barça en un acte celebrat a Barcelona en el qual ha presentat unes noves botes de futbol al costat del blaugrana Adriano\nREDACCIÓ Barcelona Actualitzada el 30/03/2011 18:00\n260x366 El brasiler del Vila-real Nilmar es deixa estimar. / AGÈNCIES El brasiler del Vila-real Nilmar es deixa estimar. / AGÈNCIES\nEl davanter brasiler del Vila-real Nilmar Honorato da Silva ha assegurat aquest dimecres que seria "un somni" poder jugar en un club "tan gran" com el Barcelona, encara que ha assenyalat que està molt content a les files del conjunt groc, amb el qual té contracte.\n"Com a jugador seria un somni poder jugar en un equip tan gran com el Barça", ha declarat Nilmar en un acte celebrat a Barcelona en el qual ha presentat les seves noves botes, al costat del seu compatriota Adriano, futbolista del Barça.\nEn ser qüestionat sobre el seu futur, Nilmar s'ha deixat estimar i ha assenyalat que espera poder donar el salt a un equip gran els anys vinents.\n"Barcelona i Madrid són els dos equips més grans del món, amb la història que tenen, i els últims anys el que ha fet el Barcelona. Si un dia tinc l'oportunitat de jugar seria un somni, però encara tinc contracte amb Vila-real i estic content i bé aquí, treballant perquè un dia pugui sortir a un equip gran", ha explicat Nilmar.\nDe la seva banda, Adriano Correia ha assenyalat que seria "un plaer" jugar al seu costat a les files del Barça, ja que Nilmar "és un gran futbolista" i fins i tot ha recordat que abans de fitxar pel Vila-real ja podria haver recalat al Camp Nou.\nUna altra de les sensacions brasileres d'aquesta temporada és el jugador del Santos Neymar, un futbolista que tant Adriano com Nilmar veuen amb molt futur a Europa.\n"Crec que encaixaria al Barça, s'està guanyant la confiança de tots. Ja no és una promesa, és una realitat del futbol brasiler", ha destacat Adriano.\nEl jugador blaugrana ha dit que Neymar és "un futbolista de nova generació del futbol brasiler" amb molt desbordi i qualitat.\nPer a l'atacant del Vila-real, Neymar -que va brillar en l'últim amistós del Brasil davant Escòcia- és "una joia de 18 anys" amb una qualitat diferent dels altres, per la qual cosa també el veu prop dels millors equips europeus.\nFinalment, Nilmar ha indicat que la seva parella en l'atac del Vila-real, l'italoamericà Giuseppe Rossi, també encaixaria "molt fàcil" en el Barcelona per la qualitat que atresora.\nAn old claim, blocked again by Article 155\nBarcelona and the European Medicines Agency: the lessons of failure\nMercedes-Benz GLC i GLE Plug-in Hybrid, la mobilitat del present


El clima — Ajuntament de Puigcerdà\nEsteu aquí: Inici → La Vila → QUI SOM → Entorn Natural\nA la Cerdanya trobem més d'un clima, cosa força sorprenent si tenim en compte la seva reduïda extensió. Però la proliferació de valls laterals aïllades, la gran vall, les muntanyes elevades i les diferents i irregulars configuracions orogràfiques ho fan possible.\nAixí doncs, la Cerdanya té -en promig- clima mediterrani de muntanya. Ara bé, mentre que La Molina té un clima amb abundants precipitacions, sobre tot de neu a l'hivern, la plana, en especial la banda de solana, és molt més seca i amb oscil.lacions tèrmiques molt extremes. La zona de Bellver, degut a l'entrada d'aire humit té més precipitacions, però alguns hiverns també són molt freds.\nCal afegir a tot això dos factors importants: el primer, la inversió tèrmica, que fa que molts dies d'hivern faci molta més calor a cotes altes de la muntanya que no pas a la plana; el segon, els corredors d'aire, o sigui, zones on hi ha corrents d'aire més o menys continus que afecten al clima local.\nPuigcerdà està afectat per tots aquests factors. D'una banda, gaudeix d'un clima mediterrani de muntanya, amb hiverns freds i relativament secs i estius bastant calorosos i secs, amb abundants tempestes. La tardor sol ser molt plujosa, amb crescudes importants dels rius i la primavera no sol ser massa plujosa i arriba tard. Així, mentre que a altres indrets de Catalunya els arbres tenen fulles i els arbustos estan florits, aquí les fulles encara són incipients.\nUn altre tret característic del clima puigcerdanès, és la gran oscil.lació tèrmica que se sol registrar tant entre el dia i la nit com entre estacions. Els mesos de desembre, gener i febrer són els més rigorosos pel que fa a baixes temperatures, i els més calorosos són els de juliol i agost.\nPuigcerdà no té un clima gaire humit i la major part dels conreus i prats de dall que s'hi veuen són artificials i no foren possibles sense l'aigua del Querol ni sense la de la Sèquia, que baixa l'aigua des de l'Estany del Lanós (França).\nLa floració es dóna a finals d'abril i durant tot el maig. La vegetació arriba al seu màxim al juny i a començaments de juliol i els caducifolis comencen a perdre les fulles a finals de setembre, moment en què els boscos assoleixen la màxima varietat de tonalitats: vermells, ocres, grocs, verds, etc. A més a més, Puigcerdà està afectat per la inversió tèrmica, amb l'afegit que es troba enturonada i no totes les regions de la Vila tenen el mateix comportament tèrmic. Per si fos poca singularitat, la Vila es troba al bell mig d'un corrent d'aire important que entra per la vall del Querol de component nord i freda (la rufaca) que va des del Pla de Mala Mort fins poc més enllà de Puigcerdà, que fa que el vent i les baixes temperatures siguin freqüents.Puigcerdà disposa de moltes hores d'insolació. Això és degut a l'especial orientació de la vall cerdana: d'est a oest, o sigui, seguint la trajectòria del sol, cosa no gaire comuna al Pirineu. Aquest factor fa que tota la vall sigui inusualment lluminosa tot i ser pirinenca i que els crepuscles siguin particularment llargs a l'estiu. La lluminositat incideix no només sobre el paisatge: del vell antuvi, la Cerdanya era el graner de Catalunya, ja que bona part de la plana produïa grans collites de blat i va ser un lloc refugi molt poblat durant les invasions sarraïnes.


El consistori atorgarà temporalment diverses parcel·les destinades al conreu hortícola. L'objecte del contracte serà regular. El règim d'utilització d'estes parcel·les de propietat municipal anomenats 'Hortets de Belló' se cediran en ús als veïns d'aquest municipi per a destinar-los a conreu hortícola de productes per al consum familiar.\nPer a ser admès a la selecció dels horts, caldrà acreditar que es compleixen els següents requisits: certificat d'empadronament en el municipi, no tindre propietats rústiques al terme, estar al corrent en les obligaciones tributàries en l'Ajuntament i presentar la sol·licitud formar en el període d'inscripció obert a tal efecte.\nEl contracte tindrà una durada de 3 anys i l'adjudicatària abonarà la quantitat de 65 euros a l'any, per cada hort. La gent interessada es podrà inscriure fins el pròxim 25 de novembre a les oficines municipals de 9 a 14 hores.


El Bisbat d'Urgell presenta a Vielha la primera edició del Nou Testament en aranès — RàdioSeu 107.2 FM: notícies de La Seu d'Urgell, l'Alt Urgell i el Pirineu\nSou a: Inici / Notícies / El Bisbat d'Urgell presenta a Vielha la primera edició del Nou Testament en aranès\nEl Bisbat d'Urgell presenta a Vielha la primera edició del Nou Testament en aranès\nAquest dissabte a la tarda es presentarà la primera edició del Nou Testament traduït a l’aranès, en un acte a l’església parroquial de Vielha, presidit pel bisbe d'Urgell, Joan-Enric Vives; i el Síndic d’Aran, Francés Boya. També s'hi espera força personalitats de l’àmbit polític i cultural aranès.\nLa traducció l’ha duta a terme el sacerdot aranès Mn. Jusèp Amiell Solé, fill de Garós, on va néixer l’any 1930. Ha fet la traducció a partir de la versió catalana de la Bíblica Catalana Interconfessional (BCI), la darrera feta a partir dels originals hebreu i grec. L’obra conté una introducció explicativa i està realitzada en un format fàcil d’utilitzar i editat en rústega. Té com apèndix seccions dels llibres del Nou Testament i un seguit de mapes útils sobre la Terra Santa.\nL’edició ha estat duta a terme pel Bisbat d’Urgell i l’Arxiprestat d’Aran, amb el suport del Conselh Generau, la Direcció General d’Afers Religiosos de la Generalitat de Catalunya i l’Institut d’Estudis Ilerdencs. Se s’han imprès 1.000 exemplars en una primera edició.\nL’Arxiprestat de la Vall d’Aran ha pogut fer realitat el desig llargament esperat de poder editar, amb tots els permisos eclesiàstics, per primera vegada aquesta part de la Bíblia, que està cridada a tenir un relleu important en les celebracions litúrgiques, l’ensenyament de la religió a l’escola i totes les altres dimensions culturals i artístiques.


Vè Encontre de Malalties Rares i Discapacitat a Maó - EsDiari.com\nVè Encontre de Malalties Rares i Discapacitat a Maó\nLa consellera de Benestar Social i Família, Maria Cabrisas, va inaugurar ahir el Vè Encontre de Malalties Rares i Discapacitat de Menorca que té lloc fins avui a la Sala de Plens del Consell Insular de Menorca. Cabrisas ha començat la seva intervenció agraint a l’antic equip de govern, i en especial a la consellera Aurora Herráiz, “l’impuls que va donar perquè aquestes jornades siguin una realitat”.\nCal recordar que durant l’últim plenari es va aprovar per unanimitat la proposta conjunta en relació a la commemoració del Dia Mundial de les Malalties Rares o poc freqüents que se celebra dia 29 d’aquest mes.\nLa consellera ha subratllat que els objectius de la Campanya del Dia Mundial són:\nSensibilitzar, informar i formar sobre la problemàtica de les malalties poc freqüents a la societat espanyola.\nPosicionar les malalties poc freqüents en l’agenda de l’Administració i dels mitjans de comunicació.\nTraslladar la importància de la unió, la cohesió i la mobilització per a fer possible el canvi social en les malalties poc freqüents.\nVincular l’esperança i el treball que dia a dia fa la Federació i les entitats socials com a primer pas per avançar en la seva problemàtica.\nEn aquest sentit, els grups PSOE, Més per Menorca, PODEMos i el Grup Popular van proposar al Ple:\nL’adhesió del Consell Insular de Menorca a les activitats del Dia Mundial de les Malalties Rares.\nInstar al Govern de les Illes Balears i, concretament, a la Conselleria de Sanitat i Consum a plantejar quantes propostes i solucions siguin possibles per a millorar la qualitat de vida de les persones afectades.\nMaria Cabrisas ha agraït també la tasca de la Fundació per a Persones amb Discapacitat Illa de Menorca i al seu equip, així com a la directora del Centre Carles Mir, Irene Perchés, i a totes les entitats que han participat i participen activament en aquest encontre.\nA més, la consellera ha mostrat el suport públic de la institució insular a la feina que realitzen la Federació Espanyola de Malalties Rares (FEDER), ABAIMAR Associació Infantil de Malalties Rares de Balears i als professionals de l’Ib-Salut que “treballen per donar resposta i esperança des del seu dia a dia a la situació que pateixen les persones afectades”.\n“Vull agrair també als mitjans de comunicació la feina feta i la que ben segur continuaran fent, per donar a conèixer i sensibilitzar a la societat sobre quina és la situació en què han de conviure les persones afectades per aquestes malalties minoritàries i les seves famílies”, ha dit.\nL’objectiu de les jornades és que la ciutadania tengui coneixement de l’existència d’aquest tipus de malalties. Així, durant l’encontre s’han programat una sèrie de ponències a càrrec d’especialistes, a més de testimonis que explicaran la seva pròpia experiència.\n“Hem de seguir mantenint el compromís des de l’Administració pública, les entitats i tota la societat per establir millores per agilitzar la diagnosi, per fer un tractament el més ràpid possible, millorar la informació i els registres, fomentar la investigació i garantir l’accés al tractament que es necessita independentment la situació econòmica de la persona afectada i de la seva família”, ha subratllat la consellera. A continuació ha cedit la paraula a Isabel Garriga, presidenta de l’Associació d’Esclerosi Múltiple de Menorca.


Hollande reafirma el seu suport al dret d'autodeterminació de Nova Caledònia - VilaWeb\nDilluns 17.11.2014 17:50\nHollande reafirma el seu suport al dret d'autodeterminació de Nova Caledònia\nEl territori ha de fer, abans del 2018, un referèndum per decidir si s'independitza de l'estat francès\nNova Caledònia, l'arxipèlag de sobirania francesa situat en ple oceà Pacífic, s'acosta a un moment decisiu de la seva història lligada a l'estat francès. Està previst que abans del 2018 els seus habitants votin en un referèndum d'autodeterminació, per decidir si se n'independitzen. Es tracta d'una consulta que té tot el suport de l'estat francès.\nEl president, Francois Hollande, ha reafirmat avui aquest suport al dret de decidir dels canacs (els habitants de Kanaky, el nom del país segons els independentistes), en un viatge al territori, situat a uns 1.500 km a l'est d'Austràlia. Hollande ha dit que té l'esperança que el referèndum previst abans de finals de 2018 condueixi a una 'solució consensuada' al voltant de les relacions institucionals entre l'estat francès i Kanaky.\nSobre la preferència personal del president respecte el futur de l'arxipèlag, Hollande ha reiterat el seu compromís de garantir la neutralitat del govern sobre la independència o no del territori. És una línia política que contrasta amb la de l'ex-president Nicolas Sarkozy, que havia parlat a títol personal d'un manteniment de l'arxipèlag al si de l'estat francès.\nEl procés de Nova Caledònia va començar als anys vuitanta, quan hi va haver una insurrecció armada del poble canac, liderada pel FLNK (Front d'Alliberament Nacional Kanak). Aquella revolta va conduir en la signatura a París, l'any 1988, dels acords de Matignon en què es concedia una àmplia autonomia amb institucions pròpies a l'arxipèlag i la promesa francesa de la celebració d'un referèndum d'autodeterminació. Deu anys més tard es va ratificar el compromís amb l'acord de Nouméa i la modificació dels articles 76 i 77 de la constitució francesa.\nActualment l'autonomia kanak gestiona totes les competències a excepció de la justícia, l'ordre públic, la defensa, la moneda i els afers estrangers. Amb el referèndum la població haurà de decidir si accepta que es transfereixin aquestes darreres competències


TALLER DE ALQUIMIA SEXUAL Y "JOYAS ÍNTIMAS", Sanando la memoria del trauma sexual- EN GIRONA, ArA, psicoteràpia gestalt i relació\nTALLER DE ALQUIMIA SEXUAL Y "JOYAS ÍNTIMAS", Sanando la memoria del trauma sexual- EN GIRONA\nAvui dia estan ressonant novament els treballs íntims amb els ous de diferents minerals, però no ens pensem pas que es una nova moda New Age, que ens porta a experimentar amb noves formes que puguin semblar una mica “fora de lloc”.\nJa fa més de 2000 anys les dones Taoistes ja tenien inclosa aquesta\npractica com a eina en el seu Tao curatiu per a la Salud i la llarga vida.\nAvui dia hi ha joies íntimes (ous) de obsidiana, quars rosa, jade… i d’altres minerals …que escollirem de forma particular segons el tipus de treball que estem disposades a fer.\nPoder pretenem donar una energia amorosa a la teva zona sexual, o netejar d’energies i memòries passades o ancestrals del teu “yoni”, o fer treballs de neteja de “ombres” instal•lades en el teu conscient o inconscient…. O poder el que pretens es treballar el teu sol pelvià i prefereixes fer-ho aportant una certa energia i substituir el que en diem “boles xineses” per un material més pur i nodridor…\nFer un treball amb aquestes joies intimes ens porta a una reconnexió amb la energia femenina, amb el nostre cicle i amb l’empoderament i reconnexió amb tot el poder sanador de la nostra sexualitat…\nNo només treballarem la nostra part física, sinó, que connectarem amb l’esperit a través de l’energia “sagrada” sexual.\nEt proposo una trobada per compartir en un espai cuidat especialment per nosaltres e iniciar-nos en la utilització d’aquestes joies íntimes.\nLa trobada es durà a terme en dues parts, una al matí on donarem la matèria sobre les formes terapèutiques, i per la tarda, d’una forma MOLT RESPECTUOSA I PRIVADA crearem un espai íntim per cada una per DUR A LA PRÀCTICA la dinàmica amb les Joies Íntimes. Hi ha moltes dones que solen reproduir pors e inseguretats a l’hora de iniciar el treball, així amb l’assistència professional, es podran trencar barreres i resistències personals de forma segura.\nDIA: 13 de Marzo de 2016\nHora: de 10 a 14h i de 16h a 19h\nLLOC: CENTRE ARA - ESPAI ARA DONA\nC/ Nou 4, entresol, de Girona\nFACILITADORA: NÚRIA Romaguera - Terapeuta per l' Ànima\nInformació: Nuria Romaguera. Tel: 629.43.55.38\nInversió: 75€ (Joies íntimes NO INCLOSES)\n*** porta les teves joies íntimes, en cas que no les tinguis tindràs la possibilitat d'adquirirles al taller.\n-Tovallola, fulard, roba còmoda.\nArA, psicoteràpia gestalt i relació\nNou 4,, 17001